Det siger sig selv at TDC næppe har spildt "statens sikkerhed" flere tanker end de er blevet tvunget til, da de valgte leverandør til det hypede 5G netværk vi formodentlig aldrig rigtig får brug for.

Det siger også sig selv at Folketinget, der i sidste ende har ansvaret for "statens sikkerhed" ikke er vildt begejstrede for at det er en stor uigennemsigt leverandør fra Kina der fik ordren.

Det siger også sig selv at Kinas Skumle Efterretningstjeneste er dybt inkompetent, hvis den ikke kan se perspektivet og ikke har handlet på det.

Omvendt ville Danmarks Heroiske Cyberdefence være lige så inkompetente hvis de ikke sikrede sig adgang til at overvåge trafikken.

Men problemet er hverken Kina eller Huawei, eller for den sags skyld TDC eller Folketinget.

Problemet er at moderne telekommunikation er umulig at auditere og dermed umulig at stole på.

Når man siger den slags rækker kryptograferne hænderne op så hurtigt at luftmodstanden giver dem forbrændinger: "Vi skal bare have end-to-end kryptering" men når man så går dem på klingen skal der også bruges en "troværdig udsteder af identitets certifikater" så man ved hvem man ringer til og et Tor-lignende "mixing netværk" i midten" så andre ikke ved hvem man ringer til og...

Mao: Vi skal bare tilføje OpenSSL's horrible kildetekst, CA-mafiaen og de cyberkriminelles foretrukne "ISP", så bliver det hele meget bedre.

Jeg har prædiket "End-to-end arguments in Systems Design" i årevis, men jeg har altid understreget at det er "argumenter" det er ikke "de eneste argumenter".

Det er dog specielt værd at notere sig, at E2E argumenterne uden nogen sinde at sige det klart, antager at du kan stole på enderne.

De bærbare computere, misledende omtalt som "telefoner", hvormed 5G nettet skal tilgås, er i sig selv en krigsskueplads, imellem chipproducenter (Intel, QualComm osv.), "Walled Garden" Rentiers (Apple, Google osv.), simple kriminelle, avancerede kriminelle, inkompetente og efterretningstjenester…og nåh ja: De er allesammen produceret i Kina.

Selve begrebet "statens sikkerhed" er noget der falder ud af de Westfaliske Fredsaftaler og nej, jeg forventer ikke at ret mange af mine læsere kan huske at det var de aftaler der afsluttede 30-årskrigen i midten af 1600-tallet, men grundlæggende set siger disse aftaler, at ethvert lands regering har lov til at bestemme over landets indre anliggender.

Det medførte øjeblikkeligt en sund mistænksomhed overfor infiltration fra andre landes regeringer, postcensur, fysiske markeringer af grænser og alle mulige officielle og uofficielle aliancer, der har holdt Europa velforsynet med krige efterfølgende.

Danmarks regeringer har aldrig haft friheden til at bestemme over landets indre anliggender, det er vi simpelthen ikke store og resourcerige nok til.

I gamle dage var det adgangen til stål der var den ømme tå, på den ene eller den anden måde, måtte vil holde os gode venner med enten Sverige, Tyskland eller England og helst alle tre.

Idag er det adgangen til IT teknologi der er er den ømme tå.

Der produceres faktisk nogle enkelte meget specielle chips i Danmark, men mig bekendt ikke en eneste chip med en dansk designet, eller i det mindste auditeret turing-komplet og brugbar computer.

Danmark får derfor ikke et telenet, 5G eller anderledes, som nogen kan stole på, med mindre man bygger det selv - bygger det helt selv, startende med chipdesign og produktion og det har vi matematisk bevisligt ikke råd til.

Det er derfor ikke et særligt relevant spørgsmål om Huawei må bygge TDC's 5G netværk, eller om det hellere skal være et andet lands efterretningstjeneste der har fingre dybt begravet i det, det er for alle praktiske og juridiske formål det samme.

Og hvis det virkelig var så vigtigt, burde vi så ikke starte med at gennemgå de existerende telenetværk for passive fiber-splittere og uforklarlige servere ?

I virkeligheden er det meget simplere:

Krigsudredningen der kom igår slog fast at Danmark gik ind i Irakkrigen fordi vi fik besked på det af USA.

Alt det der med Grundloven, Ministeransvar, almindelig redelighed og anstændighed blev bøjet til side fordi vi fik besked på det af USA.

Vi køber JSF fly, fordi vi fik besked på det af USA.

Vi tillod USAs flåde at anløbe danske havne med atomvåben, fordi vi fik besked på det af USA.

Vi tillod atomvåben og en enkelt atomreaktor på Grønland, fordi vi fik besked på det af USA.

Den slags kalde Realpolitik, og sådan er livet for et lillebitte land.

Så hvorfor ikke bare være ærlige:

Problemet er hverken Kina eller Huawei.

Det gør hverken fra eller til for landets sikkerhed eller hvor meget der spioneres imod os hvem der bygger det netværk.

Problemet er at vi endnu en gang har fået en lodret ordre fra USA men prøver at lade som om det slet ikke er det der er problemet.

phk